పాల్ఘాట్ ఆర్.రఘు

పాల్గాట్ ఆర్.రఘు (1928 –2009) ఒక కర్ణాటక సంగీత విద్వాంసుడు, మార్దంగికుడు. 

ఆరంభ జీవితం
ఇతడు పాల్గాట్ రామస్వామి, అనంతలక్ష్మి దంపతులకు 1928, జనవరి 9వ తేదీన బర్మా దేశం, రంగూను పట్టణంలో జన్మించాడు.  ఇతడు బాల్యం నుండే మృదంగ పాఠాలను తిన్నియం వెంకట్రామ అయ్యర్, తిరుచ్చి రాఘవ అయ్యర్‌ల వద్ద అభ్యసించాడు. తరువాత ఇతడు పాల్గాట్ మణి అయ్యర్ వద్ద మృదంగ వాద్యంలో మెళకువలు నేర్చుకున్నాడు. తరువాతి కాలంలో ఇతడు తన గురువు పాల్గాట్ మణి అయ్యర్ మరదలు స్వర్ణాంబాళ్‌ను వివాహం చేసుకున్నాడు. ఇతడు గణితశాస్త్రంలో పట్టభద్రుడు.
విశేషాలు
రఘు ఐరోపా, అమెరికా, ఆస్ట్రేలియా, మలేసియా, సింగపూర్ దేశాలలో విస్తృతంగా పర్యటించి అనేక కచేరీలలో పాల్గొన్నాడు. ఇతడు సితార్ విద్వాంసుడు పండిట్ రవిశంకర్, వేణుగాన విద్వాంసుడు హరిప్రసాద్ చౌరాసియా, సంతూర్ విద్వాంసుడు శివకుమార్ శర్మ, తబలా కళాకారుడు అల్లా రఖా వంటి హిందుస్తానీ సంగీత కళాకారులకు, రుద్రపట్నం బ్రదర్స్ వంటి కర్ణాటక సంగీత కళాకారులకు మృదంగ సహకారం అందించాడు. ఇతడు కనెక్టికట్‌లోని వెస్లియన్ యూనివర్సిటీ, శాన్‌డీగో స్టేట్ యూనివర్సిటీ, బర్క్‌లీలోని కాలిఫోర్నియా యూనివర్సిటీలకు విజిటింగ్ ప్రొఫెసర్‌గా వెళ్ళాడు. ఇతడు అనేక మంది శిష్యులను మృదంగ విద్వాంసులుగా తయారు చేశాడు. 

కర్ణాటక గాత్ర కళాకారుడు అభిషేక్ రఘురాం, మృదంగ కళాకారుడు అనంత ఆర్.కృష్ణన్‌లు ఇతని మనుమలు.

అవార్డులు
 సంగీత నాటక అకాడమీ అవార్డు - 1983
 పాల్గాట్ మణి అయ్యర్ అవార్డు
 పద్మశ్రీ పురస్కారం - 1985
 మృదంగ చక్రవర్తి అవార్డు 
 కళైమామణి పురస్కారం
 శ్రీ కృష్ణ గానసభ, చెన్నై వారిచే సంగీత చూడామణి - 1978
 శంకరాచార్యులచే మృదంగ నాద మణి 
 నారద గానసభ వారిచే  నాదబ్రహ్మం అవార్డు - 2000
 నాదనిధి - 2001
 మద్రాసు సంగీత అకాడమీ వారిచే సంగీత కళానిధి - 2007
మరణం
ఇతడు తన 81వ యేట 2009, జూన్ 2వ తేదీన మరణించాడు.

మూలాలు

బయటి లింకులు
 Official Website of Palghat R. Raghu 
 Obituary in The Hindu newspaper 

Category:1928 జననాలు
Category:2009 మరణాలు
Category:మృదంగ వాద్య కళాకారులు
వర్గం:పద్మశ్రీ పురస్కారం పొందిన కేరళ వ్యక్తులు
వర్గం:సంగీత నాటక అకాడమీ అవార్డు గ్రహీతలు
వర్గం:సంగీత కళానిధి పురస్కార గ్రహీతలు
వర్గం:కళైమామణి పురస్కార గ్రహీతలు